በኢትዮጵያ ሁሉንም ዜጋና የገጠሩን ኅብረተሰብ ተጠቃሚ ለማድረግ የሚካሄደው እንቅስቃሴ የሚደነቅ ነው – የኔዘርላንድስ ንግስት
 በኢትዮጵያ ልማትን ለማፋጠን በሚካሄደው እንቅስቃሴ ሁሉንም ዜጋና የገጠሩን ኅብረተሰብ ተጠቃሚ ለማድረግ የሚካሄደው እንቅስቃሴ የሚደነቅ መሆኑን የተባበሩት መንግሥታት ዋና ጸሐፊ ልዩ መልዕክተኛና የኔዘርላንድስ ንግስት አስታወቁ፡፡ የተባበሩት መንግሥታት ዋና ጸሐፊ ልዩ መልክተኛና የኔዘርላንድስ ንግስት ማክሲማ ባለፈው ሰኞ ከጠቅላይ ሚኒስትር ኃይለማሪያም ደሳለኝ ጋር በተወያዩበት ወቅት እንደገለጹት በኢትዮጵያ ልማትን ለማፋጠን በሚካሄደው እንቅስቃሴ የገጠሩን ኀብረተሰብ የፋይናንስ ተጠቃሚነት ለማረጋገጥ የሚደረገው ጥረት አበረታች ነው፡፡ በአገሪቱ በሚካሄዱት የልማት ተግባራት የፋይናንስ ተጠቃሚነትን ለማረጋገጥ የሚሰጡት የብድር፣ የቁጠባና ሌሎችም የባንክ አገልግሎቶች ሁሉንም የአገሪቱን ዜጎች ተጠቃሚ የሚያደርጉ መሆን እንዳለባቸው አስታውቀዋል፡፡ በኢትዮጵያ የምግብ ምርትና ምርታማነትን ለማሳደግና የምግብ ዋስትናን ለማረጋገጥ የሚያስችል ምቹ ሁኔታ እንዳለ ጠቅሰው በዚህ እንቅስቃሴ ሁሉንም የገጠር ኅብረተሰብ የፋይናንስ ተጠቃሚነትን ማረጋገጥ እንደሚገባም ገልጸዋል፡፡ ይህን እውን ለማድረግ የተባበሩት መንግሥታት ከኢትዮጵያ መንግሥት ጋር ተባብሮ እንደሚሰራም አረጋግጠዋል፡፡ ጠቅላይ ሚኒስትር ኃይለማሪም በውይይቱ ላይ በኢትዮጵያ ፈጣን ልማትን ለማረጋገጥ በሚደረገው ጥረት ሁሉንም ዜጋ ተጠቃሚ የሚያደርጉ ተግባራት እየተካሄዱ መሆናቸውን ገልጸዋል፡፡ በአገሪቱ ፈጣን የኢኮኖሚ ዕድገት ለማስመዝገብ በሚካሄደው እንቅስቃሴ በገጠር ያሉ ኢትዮጵያውያን ሁሉ ተጠቃሚ እንዲሆኑ የሚያስችሉ የልማት ተግባራት እየተካሄዱ መሆናቸውን ገልጸዋል፡፡ በተለይም በአነስተኛና ጥቃቅን ተቋማትና በገጠሩ የአገሪቱ አካባቢዎች የባንክ አገልግሎትን ለማስፋፋት እየተደረ ያለውን ጥረት በተመለከተ ከንግስቲቷ ጋር ሰፊ ውይይት ማካሄዳቸውን ውይይቱን የተከታተሉት የገንዘብና ኢኮኖሚልማት ሚኒስትር አቶ ሱፊያን አሕመድ ገልጸዋል፡፡ጠቅላይ ሚኒስትር ኃይለማሪያም ከንግስት ማክሲማ ጋር ባካሄዱት ውይይት በኢትዮጵያ የባንክ አገልግሎትን ለማስፋፋት በሚደረገው ጥረት የተባበሩት መንግሥታት የቴክኒክ ድጋፍ እንዲያደርግ መጠየቃቸውን አቶ ሱፊያን ተናግረዋል፡፡ እንደ አቶ ሱፊያን ገለጻ የኢትዮጵያ መንግሥትና የተባበሩት መንግሥታት በፋይናንስ መስክ ተባብረው ለመስራት መግባባት ላይ ደርሰዋል፡፡ ንግስት ማክሲማ ከብሔራዊ ባንክ የሥራ ኃላፊዎች ጋር ውይይት ማካሄዳቸውንም ገልጸዋል፡፡